ການຢຸດຍິງ ຢູ່ຊີເຣຍ ຍັງໄດ້ຮັບການເຄົາລົບ ຢູ່ຕໍ່ມາ ເຖິງແມ່ນ ໄດ້ເກີດຄວາມຮຸນແຮງ ໃນບາງເຂດ
ເຖິງແມ່ນໄດ້ເກີດ ການປະທະກັນ ລະຫວ່າງທະຫານລັດຖະບານ ແລະພວກຕໍ່ຕ້ານບາງກຸ່ມ ພ້ອມທັງ ເຫດລະເບີດແຕກ ແຕ່ກໍປາກົດວ່າ ການຢຸດຍິງສ່ວນໃຫຍ່ ຍັງໄດ້ຮັບການເຄົາລົບຢູ່.
ການຢຸດຍິງໃນຊີເຣຍຊຶ່ງເລີ້ມຂຶ້ນໃນວັນເສົາມື້ນີ້ ປາກົດວ່າສ່ວນ ໃຫຍ່ແລ້ວແມ່ນ ໄດ້ຮັບການເຄົາລົບຢູ່ ແຕ່ກໍມີລາຍງານກ່ຽວກັບ ຄວາມຮຸນແຮງຈຳນວນນຶ່ງເກີດຂຶ້ນ ສື່ມວນຊົນຂອງທາງການຊີເຣຍແຈ້ງວ່າ ລະເບີດລົດໄດ້ແຕກຂຶ້ນ ຢູ່ໃນເຂດຊານເມືອງຂອງເມືອງ Salamiyeh ໃນແຂວງ Hama ທີ່ເຮັດໃຫ້ທະຫານ 2 ຄົນເສຍຊີວິດ ຍັງບໍ່ທັນມີກຸ່ມໃດ ອ້າງເອົາ ຄວາມຮັບຜິດຊອບເທື່ອໃນການວາງລະເບີດທີ່ມີຂຶ້ນໃກ້ກັບທາງ ເຂົ້າຂອງເມືອງດັ່ງກ່າວ ສ່ວນໃນເຂດອື່ນໆນັ້ນ ມີລາຍງານວ່າໄດ້ເກີດການປະທະກັນລະ ຫວ່າງທະຫານລັດຖະບານແລະກຸ່ມຕໍ່ຕ້ານທີ່ແຂວງ Latakia ຊຶ່ງຕັ້ງຢູ່ໃກ້ໆກັບຊາຍແດນ ເທີກີ ການຢຸດຍິງທີ່ໄກ່ເກ່ຍໂດຍສະຫະລັດແລະຣັດເຊຍເລີ້ມມີຜົນບັງຄັບໃນຕອນທ່ຽງຄືນຕາມ ເວລາທ້ອງຖິ່ນ ຂອງນະຄອນຫຼວງດາມັສກັສ ຫຼື 22 ໂມງ ຕາມເວລາມາດຕະຖານສາກົນ ກຸ່ມຕໍ່ຕ້ານລັດຖະບານຫຼັກ ຄືຄະນະກຳມະການເຈລະຈາໃນລະດັບສູງ ກ່າວຢູ່ໃນຖະແຫຼງ ການສະບັບນຶ່ງວ່າ ມີ 97 ກຸ່ມ ໃຫ້ຄຳໝັ້ນສັນຍາທີ່ຈະເຂົ້າຮ່ວມ ໃນການຢຸດຍິງນີ້ ການຢຸດຍິງດັ່ງກ່າວບໍ່ໄດ້ກວມເອົາກຸ່ມລັດອິສລາມແລະກຸ່ມ al-Nusra ຊຶ່ງເປັນເຄືອຂ່າຍ ຂອງກຸ່ມກໍ່ການຮ້າຍອາລກາອີດາ ເຂົ້າຮ່ວມນຳ ປະທານາທິບໍດີສະຫະລັດ ທ່ານບາຣັກ ໂອບາມາ ກ່າວໃນຄຳປາໄສປະຈຳສັບປະດາຂອງ ທ່ານໃນວັນເສົາມື້ນີ້ວ່າ ເຂດຄວບຄຸມຂອງກຸ່ມລັດອິສລາມ ຢູ່ໃນຊີເຣຍ ພວມແຄບລົງນຳ ທຸກມື້ ທ່ານກ່າວວ່າ ຈຳນວນພວກນັກລົບ ຢູ່ໃນສະໜາມລົບຕ່າງໆ ກໍຫລຸດນ້ອຍຖອຍລົງ ແລະນັບມື້ເປັນການຍາກຍິ່ງຂຶ້ນ ທີ່ພວກເຂົາຈະເກັບເກນເອົາພວກນັກລົບ ມາທົດແທນຢູ່ ໃນຖັນແຖວທີ່ສູນເສຍໄປນັ້ນໄດ້ ທ່ານໂອບາມາກ່າວວ່າສະຫະລັດກຳລັງດຳເນີນງານຮ່ວມກັນກັບພາຄີຢູ່ໃນທົ່ວໂລກເພື່ອ ໃຫ້ມີການຕໍ່ຕ້ານແນວຄິດຂອງກຸ່ມລັດອິສລາມ ທີ່ຈະປ່ຽນແປງ ເກັບເກນ ກະຕຸກຊຸກຍູ້ໃຫ້ ຜູ້ຄົນກໍ່ຄວາມຮຸນແຮງ ບໍ່ຮອດນຶ່ງຊົ່ວໂມງກ່ອນທີ່ການຢຸດຍິງຊົ່ວຄາວເລີ້ມມີຜົນບັງຄັບໃຊ້ບັນດາສະມາຊິກສະພາ ຄວາມໝັ້ນຄົງ ຂອງອົງການສະຫະປະຊາຊາດ ກໍໄດ້ລົງຄະແນນສຽງຢ່າງເປັນເອກກະສັນ ໃຫ້ການສະໜັບສະໜຸນຕໍ່ຂໍ້ຕົກລົງດັ່ງກ່າວ ທີ່ນະຄອນນິວຢອກ ໃນກອງປະຊຸມດຽວກັນນີ້ທ່ານ Staffan de Mistura ທູດພິເສດຂອງອົງການສະຫະປະ ຊາຊາດກໍໄດ້ປະກາດວ່າ ຖ້າການຢຸດຍິງ ຫາກໄດ້ຮັບການເຄົາລົບ ເປັນສ່ວນໃຫຍ່ແລ້ວ ແລະການຈັດສົ່ງການຊ່ອຍເຫລືອທາງດ້ານມະນຸດສະທຳຍັງດຳເນີນຢູ່ຕໍ່ໄປ ທ່ານຈະໄຂ ການເຈລະຈາສັນຕິພາບລະຫວ່າງບັນດາພັກຝ່າຍຢູ່ໃນຊີເຣຍຄືນອີກ ທີ່ນະຄອນເຈນີວາ ໃນວັນທີ 7 ມີນານີ້